Obert el termini de preinscripció per al nou curs de la Nau Gran de Sagunt
30 de maig 2025

![](/media/4hmekfn2/nau-gran-val_c.jpg?width=850&height=440.31531531531533)

Ja està obert el termini de preinscripció per al curs acadèmic 2025/2026 de la Nau Gran de Sagunt. El programa formatiu _Història, Arqueologia i Patrimoni_, dirigit a persones majors de 50 anys, celebrarà la seua tercera edició després de la bona acollida obtinguda en els anys anteriors.

La prematrícula per a l'alumnat de primer curs es realitza mitjançant l'emplenament de la documentació disponible [**en línia**](https://links.uv.es/wJ5FlBQ).

La matrícula, amb un cost de 205 euros, serà per rigorós ordre de preinscripció. La Universitat de València es posarà en contacte amb les persones admeses una vegada finalitzat el termini de preinscripció. Per a participar és necessari emplenar el full d'inscripció i l'orde de domiciliació disponibles i enviar-los juntament amb una fotocòpia del DNI i una fotografia de carnet al correu electrònic [**naugransagunt@uv.es**](mailto:naugransagunt@uv.es)

Així mateix, l'alumnat que ja haja participat en cursos anteriors i desitge continuar el seu itinerari formatiu simplement haurà de seguir les indicacions per a l'automatrícula del curs 2025/2026 que se li remetran mitjançant correu electrònic.

Per al regidor d’Universitat, Ciència i Innovació, Toni Iborra, “la consolidació de la Nau Gran a Sagunt és una gran notícia perquè demostra l'interés de la població pel coneixement i la formació permanent. Enguany, a més, completem l'itinerari de la promoció que va començar en 2023, la qual cosa, sens dubte, farà molt especial este nou curs”.

La Delegada de la Rectora per al Programa Universitat-Societat, María Dolores Pitarch, assenyala que “la seu de la Universitat de València a Sagunt és prioritària per a nosaltres. Al llarg de l'any organitzem moltes activitats culturals i científiques. Entre totes elles, la Nau Gran destaca per ser un programa formatiu sòlid desenvolupat en tres cursos, que, a més, es complementa amb conferències especialitzades i eixides de camp per a continuar aprenent fora de l'aula. La Nau Gran respon a les inquietuds culturals de la ciutadania, no hi ha exàmens i la satisfacció pel coneixement és l'objectiu principal”.

La Nau Gran va nàixer en 2023 a Sagunt gràcies al ferm compromís de l'ajuntament del municipi amb la formació al llarg de la vida, i compta amb l'experiència, organització i gestió de la Universitat de València per a la seua posada en marxa. A través del seu programa formatiu, les persones interessades podran cursar un itinerari específic de tres cursos centrat en l'arqueologia, la història i el patrimoni del Mediterrani, amb especial atenció a Sagunt, que té un extraordinari patrimoni històric el qual exemplifica molts dels continguts de l'itinerari formatiu.

*   [](http://www.facebook.com/sharer.php?u=https://aytosagunto.es/va/actualitat/2025-05-30-obert-el-termini-de-preinscripcio-per-al-nou-curs-de-la-nau-gran-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/2025-05-30-obert-el-termini-de-preinscripcio-per-al-nou-curs-de-la-nau-gran-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-30-obert-el-termini-de-preinscripcio-per-al-nou-curs-de-la-nau-gran-de-sagunt/ "Linked In")
*   [](mailto:?body=https://aytosagunto.es/va/actualitat/2025-05-30-obert-el-termini-de-preinscripcio-per-al-nou-curs-de-la-nau-gran-de-sagunt/)